भाजपा का आरोप- चरमपंथी संगठन का काम, गैंगस्टर अतीक की हत्या का बदला लिया
West Bengal Aghori Sadhu Murder Case - BJP Leader Suvendu Adhikari. बंगाल के बीरभूम में एक साधु का शव पेड़ से लटका मिला है। भाजपा नेता सुवेंदु अधिकारी ने दावा किया कि साधु की हत्या गैंगस्टर अतीक अहमद की हत्या का बदला लेने के लिए की गई।
बंगाल के बीरभूम में एक साधु का शव पेड़ से लटका मिला है। भाजपा नेता सुवेंदु अधिकारी ने दावा किया कि यह हत्या है और इसे अतीक अहमद की हत्या का बदला लेने के लिए अंजाम दिया गया है। ये चरमपंथी संगठन का काम है।
रिपोर्ट्स के मुताबिक, रविवार को बीरभूम में काली मंदिर के बगल में पेड़ पर एक अघोरी की बॉडी मिली थी। साधु का नाम भुवन बाबा है। इस घटना के बाद सुवेंदु अधिकारी ने रविवार को ईस्ट मिदनापुर के नंदीग्राम में एक सभा के दौरान कहा- सनातन का एक साधु मारा गया। यह डॉन अतीक अहमद की हत्या का बदला है। तृणमूल कांग्रेस एक परंपरा चला रही है, जिसका नाम है हैंगिंग बंगाल। ये लोगों को लटकाकर मारते हैं और ऐसा ही कुछ इस साधु के साथ भी हुआ।
साधु के पोस्टमॉर्टम की वीडियोग्राफी हो: भाजपा
सुवेंदु अधिकारी ने आरोप लगाया कि चरमपंथी संगठन जमात-उल-विदा ने साधु की हत्या की है। उन्होंने कहा कि पूरे राज्य से उन्हें हिंदू धर्मगुरुओं और अध्यात्मिक धर्मगुरुओं ने उन्हें फोन किया है और वे इस घटना से घबराए हुए हैं। इस घटना की जांच की जाए। साधु का पोस्टमार्टम मजिस्ट्रेट की मौजूदगी में हो और उसकी वीडियोग्राफी भी की जाए।
लड़की का शव घसीटे जाने की घटना पर कहा- मर्यादा की सीमा पार हो गई
कुछ दिन पहले बंगाल के कालियागंज में नाबालिग लड़की की लाश सड़क पर घसीटे जाने की घटना पर भी सुवेंदु अधिकारी ने बात की। उन्होंने कहा कि बंगाल में मर्यादा की सीमा पार हो चुकी है। हम इस मामले की CBI जांच की मांग करते हैं। हमने लड़की के परिवार से बात की है और वो लड़की के अंतिम संस्कार के बाद कोलकाता आएंगे। इसके बाद हम उन्हें हर तरह की कानूनी सुरक्षा मुहैया कराएंगे।
दिनाजपुर में हिंसा भड़की थी, पुलिस टीम पर पत्थर फेंके गए
पश्चिम बंगाल के उत्तर दिनाजपुर जिले में शुक्रवार को एक दलित नाबालिग के साथ कथित रेप और हत्या के विरोध में जमकर हिंसा हुई थी। ग्रामीणों ने युवती का शव लेने आए पुलिसकर्मियों पर पत्थरबाजी की। भीड़ को कंट्रोल करने के लिए रैपिड एक्शन फोर्स (RAF) के जवानों को बुलाना पड़ा। पुलिस ने आंसू गैस के गोले छोड़े और लाठीचार्ज भी किया।